HARIKRRISHNA
హరికృష్ణకు నాలుగో స్థానం
జెనీవా: ఫిండె గ్రాండ్‌ ఫ్రీ అంతర్జాతీయ చెస్‌ టోర్నమెంట్‌లో భారత గ్రాండ్‌ మాస్టర్‌ పెంటేల హరికృష్ణ నాలుగో స్థానంలో నిలిచాడు. 18మంది గ్రాండ్‌ మాస్టర్ల మధ్య స్విస్‌ ఫార్మట్‌లో తొమ్మిది రౌండ్‌ల పాటు ఈ టోర్నీ జరిగింది. హరికృష్ణ రెండు గేముల్లో గెలిచి, ఆరింటిని డ్రా చేసుకొని మరో గేమ్‌లో ఓడిపోయి ఐదు పాయింట్లు సంపాదించాడు. చివరిదైన తొమ్మిదో రౌండ్‌లో దిమిత్రి జకోవెంకో (రష్యా)తో తెల్లపావులతో ఆడిన హరికృష్ణ 115ఎత్తుల్లో డ్రా చేసుకున్నాడు. హరికృష్ణతో పాటు మరో ఆరుగురు గ్రాండ్‌ మాస్టర్లు ఐదు పాయింట్లతో సంయుక్తంగా నాలుగో స్థానంలో నిలిచారు. అయితే మెరుగైన టైబ్రేక్‌ స్కోరు ఆధారంగా ర్యాంకింగ్స్‌ను వర్గీకరించగా హరికృష్ణకు నాలుగో స్థానం లభించింది. ఆరు పాయింట్లు సాధించిన తెమూర్‌ రద్జబోవ్‌ (అజర్‌ బైజాన్‌) విజేతగా నిలవగా…5.5పాయింట్లతో అలెగ్జాండర్‌ గ్రిప్‌చుక్‌ (రష్యా), నెపోమ్‌నియాచి (రష్యా) వరుసగా రెండు, మూడు స్థానాలను పొందారు. చివరి గేమ్‌లో గెలిచుంటే నాలకు రెండో స్థానం లభించేంది. నాలుగో స్థానం పొందినందుకు ఆనందంగా ఉంది. మాస్కో గ్రాండ్‌ ఫ్రి టోర్నీకంటే ఇక్కడా నాప్రదర్శన బాగుంది. మమెదైరోవ్‌, ఆడ మ్స్‌లతో జరిగిన గేముల్లో గెలిచే అవకాశాలను వదులుకున్నానని హరికృష్ణ వ్యాఖ్యానించాడు. నాలుగు గ్రాండ్‌ ఫ్రీ సిరీస్‌లలో భాగంగా ఇప్పటికే మూడు ముగిశాయి. చివరి గ్రాండ్‌ ఫ్రీ టోర్నీ స్పెయిన్‌లో నవంబర్‌ 16 నుంచి 27వరకు జరుగుతుంది. నాలుగు సిరీస్‌లు ముగిశాక తొలి రెండు స్థానాల్లో నిలిచిన వారు వచ్చే ఏడాది క్యాండిడేట్స్‌ చెస్‌ టోర్నీకి అర్హత సాధిస్తారు.